Document ID: /roh_data/filtered/fineweb-2-filterrobots_roh.jsonl.gz/4253

Tenor indicaziuns dal geolog è anc radund in milliun m³ material luc e po era anc vegnir giuador. Er actualmain vegn adina puspè material fin il vitg Bondo nua ch'il batschigl ch'è construì per tals cas s'emplaina adina pli fitg. Ils abitants na dastgan betg turnar a chasa almain fin damaun marvegl las 10:00. Lura vegn la situaziun evaluada da nov Uschia è vegnì orientà a la conferenza da medias il suentermezdi.
La via en la Val Bregaglia è serrada tranter Castasegna e Stampa. A Bondo èn duas stallas destruidas entras la bova. Vitiers èn pliras persunas vegnidas salvadas cun helicopter ord la Val Bondasca. Er las duas chamonas da CAS Sciora e Sasc Furä èn vegnidas evacuadas, scriva la Polizia chantunala.
Sistem d'alarm funcziuna
Il territori è protegì cun in sistem d'alarm da bovas. Quest sistem haja dà alarm l'avantmezdi uschia che las forzas da salvament èn vegnidas clamadas ed han pudì cumenzar cun lur lavur tenor il dispositiv d'acziun. La vischnanca ha clamà ensemen il stab da crisa. Er en acziun èn geologs e l'Uffizi chantunal per guaud e privels da natira. L'Uffizi da militar e la protecziun civila ed auters posts sajan pronts, scriva la polizia.
Bova vegn pli svelt che quintà
La vischnanca aveva bain prendì mesiras da segirezza sco quai che geologs avevan cusseglià. Ch'ina nova crudada vegniss però uschè svelt e ferm, cun quai n'han las autoritads betg quintà, ha ditg la presidenta communala Anna Giacometti. Gia ils 24 da zercladur ed ils 13 d'avust èn vegnids registrads da quai da 30 pitschnas crudadas da crappa.
Gronda bova gia il 2012
Al Piz Cengalo hai dà il 2012 ina bova da decenni. Fin a 4 milliuns m³ material èn crudads a val (il volumen da radund 4'000 chasas d'ina famiglia). Lura è il material restà entadim la Val Bondasca. In batschigl ch`è vegnì construi per ramassar tut la crappa che croda ha gia surpassà il livel critic.